**ПРАБЛЕМЫ ПРЫ СТВАРЭННІ ДРУГАСНЫХ ТЭКСТАЎ**

**Вягера Н.Б., настаўнік беларускай мовы і літаратуры**

**ДУА “Сярэдняя школа № 9 г. Мазыра”**

Разуменне выказвання адбываецца шляхам яго ўспрыняцця, слухавога ці зрокавага, і асэнсавання, спасціжэння зместу. Той, хто выражае думку, – аўтар маўлення (адрасант), той, хто ўспрымае гэта выказванне, – рэцыпіент (адрасат). Ён можа быць прамым адрасатам (яму прызначана паведамляемая інфармацыя) або апасродкаваным, калі ў вусных зносінах аўтар выказвання, звяртаючыся да адной асобы, дапускае, што яго чуюць і іншыя, якім гэта інфармацыя таксама прызначана. Прыкметы вуснага навуковага выказвання: незваротнасць, паступальны і лінейны характар разгортвання ў часе, нязмушанасць, экспрэсіўнасць. Для яго характэрны выразная інтанацыя, адпаведныя міміка і жэсты, а таксама пэўны тэмп і рытм маўлення. Пісьмовае выказванне другаснае паводле вуснага і разлічана на зрокавае ўспрыняцце і трывалае захаванне інфармацыі.

Вуснае выказванне бывае: маналагічнае, дыялагічнае, полілагічнае; сітуатыўнае, кароткачасовае, непасрэднае, незваротнае; спантаннае, імпульсіўнае, часта непадрыхтаванае; разлічанае на непасрэднае слухавое ўспрыняцце, на канкрэтнага адрасата; імправізаванае, эмацыйнае, экспрэсіўнае, без прадуманых загадзя фактаў, з паўторамі, зваротамі да ўжо сказанага; мае паступальны, лінейны характар разгортвання ў часе, часцей кароткачасовае; неструктураванае. Формы і жанры: дыялог, маналог, палілог, гутарка, выступленне, дыскусія, дыспут, спрэчка. Пісьмовае выказванне бывае: пераважна маналагічнае, існуе мажлівасць перачытвання, папярэдне абдуманае; разлічана на зрокавае ўспрыняцце, часта без уліку адрасата; уласцівы поўны і грунтоўны выклад думак; магчымасць многаразовага перапісвання і рэдагавання; мае ўласцівасць трывалага захавання інфармацыі, дакладна структураванае. Формы і жанры: апісанне, роздум, план, тэзісы, канспект, рэферат і г.д. Вусная форма навуковага маўлення заклікана забяспечыць дакладнае ўспрыняцце зместу з дапамогай інтанацыі, тэмпу маўлення, паўз. Немажлівасць вярнуцца да ўжо вымаўленых слоў і фраз прымушае прамоўцу гаварыць і мысліць адначасова. Таму вуснаму выказванню часта ўласціва фрагментарнасць. Навуковае вуснае маўленне можа быць падрыхтаваным загадзя (выступленне, лекцыя). Падрыхтаванае вуснае выказванне характарызуецца больш дакладнай структурай, а непадрыхтаванаму вуснаму маўленню ўласціва спантаннасць: выказванне фарміруецца, звычайна, пэўнымікавалкамі, паяднанымі паўзамі.Прыемнае ўражанне на чытачоў аказваюць інтанацыя, змястоўная, вобразная, выразная і зразумелая мелодыка мовы. Важную ролю пры гэтым адыгрываюць разнастайнасць танальных малюнкаў, чыстата і выразнасць тэмбру, гнуткасць, рухомасць, эмацыйная насычанасць фраз.

Правільнае і дакладнае вымаўленне слоў указвае на ўнутраную дысцыпліну прамоўцы, а недакладнасць, паспешлівасць, звычайна, сведчаць пра няўпэўненасць. Занадта гучнае і эмацыйнае маўленне стварае ўражанне навязвання пэўнай пазіцыі, занадта ціхае і павольнае – можа пашкодзіць добраму ўспрыманню сэнсу. Паяднанне інтанацыйных элементаў выказвання (узмацненне інтэнсіўнасці голасу, разнатэмпавая структура сказаў, эматыўныя інтанацыі, інтанацыі важнасці і г.д.) характарызуюць індывідуальны інтанацыйны стыль прамоўцы. Істотнае значэнне для прамоўцы маюць інтанацыі важнасці, якія дапамагаюць аддзяліць галоўную інфармацыю. У навуковым выказванні шырока карыстаюцца абстрактнай лексікай,якая перадае якасць (постмадэрнісцкі стыль, народны верш), узаемасувязь (літаратурныя ўплывы, купалаўскія традыцыі), дзеянне, працэс (асэнсаванне вобразнасці, узнаўленне зместу, актуалізацыя жанраў), сукупнасць (тэматыка, праблематыка, кола матываў, канцэптуальная акрэсленасць). Кожная галіна навукі аперыруе пэўнымі тэрмінамі, значэнне якіх тлумачаць энцыклапедычныя, літаратуразнаўчыя слоўнікі (напрыклад, Рагойша В. «Паэтычны слоўнік». Мінск: Беларуская навука, 2004, або Рагойша В. «На шляху да Парнаса»: Даведнік маладога літаратара. Мінск: Мастацкая літаратура, 2003). Тэрмінам уласцівы такія якасці: намінатыўнасць (называнне), дакладнасць навуковай дыфініцыі, тэндэнцыя да адназначнасці ў межах пэўнай навуковай галіны (у нашым выпадку – літаратуразнаўства), адсутнасць экспрэсіўных значэнняў, стылістычная нейтральнасць, высокая інфарматыўнасць, пераважна вузкапрафесійная сфера пашырэння, адсутнасць дадатковых семантычных адценняў, абстрагаваны логіка-паняційны характар, сістэмная арганізацыя ў межах пэўнага паняційнага поля, неметафарычнасць. Немэтазгодна ў навуковым тэксце без неабходнасці ўжываць запазычаную тэрміналогію ці тэрміны з іншых галін. У сучасным беларускім навуковым стылі актыўна функцыянуюць іншаземныя тэрміны: прэзентацыя, патэнцыял, элемент і мноства іншых. Запазычанымі даўно з грэчаскай, лацінскай, французскай моваў з’яўляюцца многія літаратуразнаўчыя тэрміны: троп, амфібрахій, інтанацыя, катрэн, жанр і г.д. У навуковым стылі не выкарыстоўваюць словы і выразы абмежаванага ўжывання (архаізмы, жарганізмы, дыялектызмы). Патрэба ў выразнасці і дакладнасці навуковага стылю абумоўлівае выкарыстанне адпаведных эпітэтаў:даследванне – фундаментальнае, глыбокае, наватарскае, эксперыментальнае; пытанне – прынцыповае, тэарэтычнае, важнае, складанае, дыскусійнае; праблема – навуковая, актуальная, важная, вострая; мэта – асноўная, рэальная, пастаўленая, дасягнутая; заданні – канкрэтныя, вызначаныя, абагульняючыя; інфармацыя – дакладная, вычарпальная, поўная, неабходная; матэрыял – навуковы, аналітычны, даследаваны, сабраны, сістэматызаваны, фактычны, тэарэтычны, практычны, атрыманы; аналіз тэмы, праблемы – навуковы, аб’ектыўны, праведзены, параўнальны, глыбокі; эксперымент – важны, падобны, аналагічны, унікальны, паспяховы і г.д.

Фразеалогія навуковага тэксту павінна выражаць лагічныя сувязі між часткамі выказвання (як паказаў аналіз тэксту, неабходна прывесці прыклады, адсюль вынікае, на аснове праведзеных назіранняў, аддаць належнае, звярнуць увагу, прывесці аргументы, грунтавацца на фактах) іабазначаць пэўныя паняцці (ступень даследаванасці, навуковая навізна, тэарэтычнае значэнне, практычная значнасць, актуальнасць вынікаў). Найбольш пашыраны ў навуковых тэкстах назоўнікі з абстрактным значэннем і аддзеяслоўныя назоўнікі (вывучэнне, асэнсаванне, даследаванне, апрабацыя, назіранне, абагульненне). Сярод прыметнікаў у навуковым стылі пераважаюць адносныя (аналітычны, канцэптуальны, кампрамісны, наватарскі, актуальны, традыцыйны), а таксама ступені параўнання якасных прыметнікаў (менш крытычны, больш удалы, найбольш мэтазгодны,найменш зразумелы). Адназначныя лічэбнікі, якія не з’яўляюцца адзінкамі вымярэння, у навуковым тэксце запісваюць словамі, складаныя і састаўныя колькасныя, дробавыя лічэбнікі – лічбамі. Займеннікі малаўжывальныя ў навуковым тэксце. Не выкарыстоўваюцца займеннікі «Я», «ТЫ». Займеннік «МЫ» ўжываюць, калі неабходна прадставіць думку пэўнай групы людзей, аднак часцей ён функцыянуе ў словазлучэннях: на нашу думку, на наш погляд. Займеннік «ВЫ» ўжываюць у вусным і пісьмовым маўленні для выражэння павагі, пашаны: Прашу Вас, шаноўны калега, выказаць сваю думку… Не заўсёды этычна ў навуковым маўленні карыстацца займеннікамі ён, яна, яны. Прысутную на пасяджэнні асобу патрэбна назваць па імю і імю па бацьку ці па прозвішчу. Пашырана форма выкладу ад 3-й асобы: вучоны мяркуе, пісьменнік пераконвае, даследчыкі разглядаюць. У навуковай мове карыстаюцца ўказальнымі займеннікамі такі, гэты, той з прыназоўнікамі, якія абазначаюць лагічныя сувязі між часцінамі выказвання: у такім выпадку, з гэтай мэтай. Недарэчна ў навуковым тэксце ўжываць неазначальныя займеннікі штосьці, калісьці, што-небудзь.

Навуковыя тэксты і маўленне характарызуюцца значнай колькасцю дзеяслоўных форм, большасць якіх ужываецца ў цяперашнім часе і абазначаюць пачатак, заканчэнне дзеяння або канстатацыю факта: пачынаць, выканаць, разглядаць, выяўляць, спасцігаць, ахарактарызаваць, інтэрпрэтаваць, матываваць, даводзіць. Многія дзеясловы ў навуковым тэксце выконваюць ролю звязкі (будуць праведзены тыпалагічныя жанравыя даследаванні, стануць ужывацца, будзе ажыццяўляцца), ужываюцца ваўстойлівых дзеяслоўна-іменных словазлучэннях (браць удзел, прытрымлвацца меркавання, ставіць праблему), інфінітыў з мадальным словам (неабходна адзначыць, варта падкрэсліць, у папярэднім раздзеле было разгледжана, падобнае вырашэнне пытання ўяўляецца мэтазгодным). Варта пазбягаць ненарматыўных формаў ужывання дзеепрыметнікаў і дзеепрыслоўяў у навуковай мове. Нельга казаць і пісаць: выступаючы на канферэнцыі магістрант, кіруючы пасяджэннем спецыялізаванай вучонай рады прафесар, адказваючы на пытанні дысертант. Аўтары навуковых прац шырока карыстаюцца прыслоўямі (глыбока, дасканала, абавязкова, вычарпальна, дэталёва). У навуковым тэксце частаўжывальныя прыметнікі, якія надаюць усяму выказванню мадальныя адценні сцвярджэння, пярэчання, верагоднасці, мажлівасці або немажлівасці, звязанасці (безумоўна, мажліва, звычайна, нарэшце, па-першае). Прыназоўнікі ў навуковых тэкстах дапамагаюць выражаць адносіны абмежавання (у межах манаграфіі, у галіне філалогіі, у рамках навуковага тэксту). Для навуковага стылю характэрны складаныя прыназоўнікі тыпу на думку, на наш погляд, паводле паведамлення, з пункту гледжання. Сінтаксіс навуковага маўлення характарызуецца кніжнасцю, злучнікавай сувяззю, складанымі канструкцыямі і адначасова выразнай фармулёўкай думкі. Увагу чытача актывізуюць выразы тыпу: высветлім гэта пытанне больш дэталёва; прапануем карыстацца такім тэрмінам. Патрэба прытрымлівацца лагічнай паслядоўнасці, доказаў, аргументаванасці, высвятляць прычыны і вынікі паводле прааналізаванага матэрыялу абумоўлівае выкарыстанне простых, але ўскладненых аднароднымі членамі, адасабленнямі ці ўстаўнымі канструкцыямі выказванняў: Адметнай рысай сапраўднага беларускага вучонага, і асабліва педагога-філолага, з’яўляецца яго беларуская элітарнасць. У нашым народзе, у тым ліку і сярод інтэлігенцыі, жыве досыць стойкае ўяўленне пра эліту як адукаваных, духоўна і культурна выбітных асоб з высокімі ідэаламі і высакароднымі дзеяннямі на карысць агульна-грамадскіх інтарэсаў беларускага народа. У навуковых тэкстах ужываюцца складаназлучальныя і складанападпарадкавальныя канструкцыі; складаназлучальныя трапляюцца радзей і іх часткі можна лёгка перастаўляць. Больш пашыраны падпарадкавальныя канструкцыі з адпаведнымі злучнікамі: што, бо, каб, таму што, паколькі, у сувязі з тым, нягледзячы на тое і інш. Напрыклад: Даследчык В. Каваленка перасцерагаў, што сучасныя адносіны да літаратурнай спадчыны павінны быць толькі творчымі, сумленнымі, навуковымі і не мець нічога агульнага са штучнай, робленай актуалізацыяй. Несумненна, што фальшывая актуалізацыя стварае адпаведную гісторыю літаратуры. Навуковы пісьмовы тэкст арыентаваны на інтэлектуальна-зрокавае ўспрыняцце. У яго аснове – выклад у форме апісанняў, аналізу, меркаван- няў, доказаў і высноў. Таму, рыхтуючы навуковы тэкст, неабходна ўлічваць усе нормы літаратурнай мовы і асблівасці навуковага стылю. Даследчык-літаратуразнавец павінен пастаянна знаёміцца са здабыткамі ў тэорыі і гісторыі літаратуры, з новымі метадалагічнымі падыходамі, а таксама цікавіцца сучасным станам і развіццём сумежных і блізкіх да літаратуразнаўства філалагічнай, гістарычнай, псіхалагічнай, культуралагічнай і некаторых іншых навук. Поспеху навуковай дзейнасці спрыяюць матывацыйны, эмацыйна-эстэтычны, кагнітыўны кампаненты: сфарміраванасць стойкай, усвядомленай патрэбы займацца даследаваннем слоўнага мастацтва, эмацыйна-ацэначных адносін і ўстойлівай цікавасці да асэнсаання літаратурнага працэсу, яго гісторыі і сучаснасці, перакананасць у грамадска-навуковай значнасці шырокіх філалагічна-гуманітарных ведаў, жаданне здзяйсняць свой уласны навуковы пошук, выпрацоўка даследчыцкага густу шляхам пашырэння філалагічнага кругагляду, прафесійнае задавальненне ад сваёй дзейнасці.

**Метадалогія і культура стварэння навуковага філалагічнага тэксту**

Навуковы тэкст уяўляе цэласны камунікатыўны блок, які мае дакладна лагізаваную структуру з унутрана завершанымі часткамі (раздзеламі,падраздзеламі, пунктамі, параграфамі, абзацамі), насычанымі адпаведнай навуковай тэрміналогіяй. Тэкст заўсёды суадносіцца з камунікатыўнай сітуацыяй і яе антрапацэнтрамі: аўтарам і адрасатам, г.зн. суб’ектам маўлення і яго партнёрамі па камунікацыі. Навуковыя тэксты арыентаваны на чытача-спецыяліста, падрыхтаванага да ўспрыняцця прапануемай інфармацыі. Іх зместам з’яўляюццанавуковыя веды, якім уласцівы анталагічнасць, метадалагічнасць, аксіялагічнасць, камунікатыўнасць. Акрамя гэтага, навуковы тэкст можа ўяўляць пэўную паслядоўнасць разнастайных фактаў, падзей і думак.Навуковы філалагічна-літаратуразнаўчы тэкст нельга стварыць без папярэдняга асэнсавання літаратуразнаўча-тэарэтычнага, крытычнага і мастацка-тэкставага матэрыялу, без устанаўлення, канстатацыі і абдумвання, аналізу фактаў і асаблівасцяў літаратурнага працэсу, жыцця і творчасці пісьменніка, этапаў яго творчай эвалюцыі, станаўлення і г.д. У іншым выпадку навукова-літаратуразнаўчы тэкст будзе нагадваць агляд, рэферат і выконваць толькі інфарматыўныю, а не даследчыцкую функцыю.

Метадалогія літаратуразнаўства прапануе прытрымлівацца існуючых прынцыпаў напісання навуковых тэкстаў:

а) прынцып зместавай насычанасці, які заключаецца ў навізне спецыяльнай інфармацыі, яе пазнавальнай каштоўнасці;

б) прынцып навуковай значнасці, што выяўляецца ў паведамленні неабходнай тэарэтычнай, метадалагічнай, літаратурна-філалагічнай інфармацыі;

в) прынцып навуковай інфарматыўнасці, накіраваны на выяўленне сэнсавай і зместавай навізны навуковага тэксту, што раскрываецца ў наватарскай аўтарскай канцэпцыі, ацэнцы творчасці пісьменніка ці пэўнага твора, або пэўнага літаратурнага перыяду;

г) прынцып навізны навуковага тэксту, што характарызуецца наяўнасцю новых тэарэтычных палажэнняў, новых ведаў, якія абгрунтаваны на аснове фундаментальных або прыкладных навуковых даследаванняў і рэалізаваны на практыцы;

д) прынцып зместавай завершанасці, які выяўляецца ў цэласнасці вырашэння пастаўленых задач;

е) прынцып праблемнасці, які прадбачыць неабходнасць вылучэння праблемных пытанняў у назвах раздзелаў, змесце асобных параграфаў і ўсяго навуковага тэксту;

ё) прынцып даступнасці спецыялістам адной ці некалькіх галін літаратуразнаўства, філалогіі, што абазначае зразумеласць, адэкватнасць успрыняцця інфармацыі карыстальнікамі, рэцыпіентамі (навукоўцы, аспіранты, магістранты, студэнты-філолагі, спецыялісты-гуманітарыі);

ж) прынцып інтэртэкстуальнасці, які харакратызуюць як многалучную сувязь дадзенага навуковага тэксту з іншымі (літаратуразнаўча-філалагічныя тэксты карэлююцца з лінгвістычнымі, навукова-гістарычнымі, педагагічнымі, сацыялагічнымі, культуразнаўчымі і інш.). Некаторыя вучоныя настойваюць таксама на асаблівым спосабе пабудовы сэнсу навуковага тэксту – на так званым дзялозе з пэўнаю чужой навуковай пазіцыяй, на ўзаемадзеянні свайго і чужога сэнсу, на далучэнні чытача-рэцыпіента да аўтарскага меркавання.

Навуковаму тэксту ўласціва пэўная кампазіцыя: кожны кампанент з’яўляецца значнай структурна-сэнсавай адзінкай, г.зн. можа выконваць функцыі тлумачэння, абгрунтавання, удакладнення, дапаўнення і інш.

Выражэнне аўтарскіх адносін да выказваемага даследчыкі называюць мадальнасцю тэксту. Важныя характарыстыкі навуковага тэксту – цэласнасць, структураванасць, лагічнасць, тэарэтычная, інфармацыйная, насычанасць, навуковасць, завершанасць, паслядоўнасць, камунікатыўнасць і інш.

Цэласнасць навуковага тэксту прадугледжвае ўнутраную арганізаванасць, сэнсавае адзінства, аднолькавае, паслядоўнае афармленне тэксту ад пачатку да канца. Цэласнасць тэксту выяўляецца ў лагічнасці пераходаў між сэнсава-структурнымі часткамі, аб’яднанымі тэматыкай, праблематыкай, гіпотэзай даследавання і нек. інш.

Структураванасць, лагічнасць навуковага тэксту заключаецца ў паяднанні яго кампанентаў між сабою па зместу. Лінейнае разгортванне тэксту суправаджаюць словы гэты, той, такі, гэта, усё гэта, тут, зазаначаны, падобны, аналагічны, якія ўказваюць на еднасць або блізкасць суб’ектаў дзеяння. Лагічнасці выкладу навуковага тэксту спрыяюць выразы і моўныя адзінкі, якія выражаюць прычыну і вынік (таму што, бо, улічваючы гэта, па той (гэтай) прычыне); умову (дзякуючы таму што) і вынік (паколькі, у выніку таго, у сувязі з тым, згодна з тым, паводле гэтага, у такім выпадку (разе), на гэтай падставе і нек. інш.) Структураванасць тэксту павінна выражаць адносіны, якія існуюць паміж раздзеламі і падраздзеламі (параграфамі) тэксту. Паслядоўнасць у навуковым тэксце можа рэалізавацца пры дапамозе спецыяльных функцыянальна-сінтаксічных спосабаў, якія ўказваюць на парадак развіцце разважанняў (найперш, спачатку, зараз, потым, у заключэнне), пераход ад адной думкі да іншай (разгледзім, спынімся на…, пяройдзем да…), вынік, высновы (такім чынам, як бачым, падсумуем, як можна пераканацца). Камунікатыўнасць прадугледжвае скіраванасць тэксту да адпаведнага адрасата.

Навуковасць выяўляецца ў аб’ектыўным даследаванні твора, творчасці, літаратурнага працэсу пэўнага перыяду і г.д. і ў высвятленні іх заканамернасцяў і ўзаемасувязяў, узаемаабумоўленасці і г.д.

Найменшымі структурнымі адзінкамі навуковага (і ўсякага іншага) тэксту з’яўляюцца абзацы, якія перадаюць паслядоўнасць думак і разваг аўтара, іх завершаны характар. Кожны абзац, як правіла, развівае думку папярэдняга, вынікае з яго і звязаны сэнсам з наступным. У абзацы важную ролю адыгрывае першы сказ. Каб галоўная думка, сфармуляваная ў ім, разгортвалася і далей, у наступных сказах варта захаваць паўтор адного і таго ж ключавога слова, словазлучэння ці адпаведных займеннікаў і сінанімічных выразаў. Дакладнае структураванне тэксту на абзацы дапамагае асэнсаваць і ўсвядоміць прачытанае. Напрыклад: Крыж маральнай адказнасці за лёс свайго народа Змітрок Бядуля, як і яго герой, нёс усё жыццё. Настойваючы на абуджэнні народнай самасвядомасці і самапавагі, пісьменнік у сваёй творчасці завастраў увагу на хрысціянскай маральнасці. Ён у сваіх творах сцвярджаў, што хрысціянскае самаўдасканаленне – гэта крыніца духоўнай моцы чалавека, а адраджэнне душы кожнага беларуса – падмурак усяго нацыянальнага Адраджэння. Таму кніжна-біблейскі архетып у яго творах першага дзесяцігоддзя ХХ ст. сінтэзаваны з уласна-беларускім – народным, фальклорным. Але лёгка пераканацца, што ў многіх творах Змітрака Бядулі гэтага часу менавіта біблейскі архетып выступае дамінантным (Мельнікава З. Беларускае гісторыка-функцыянальнае літаратуразнаўства. Брэст, выд-ва БрДУ імя А.С. Пушкіна, 2003 C. 130).

Абзац у навуковым тэксце можа складацца з аднаго сказа, калі ямунадаецца асаблівае значэнне. Напрыклад: На каардынатах узаемадзеяння побыту і быцця добра праглядваецца дынаміка руху філасофскай тэндэнцыі, якая заўсёды надавала ідэйнавобразнаму ладу мастацкага твора сілу і глыбіню пазнання, умацоўвала ў літаратуры рэалістычны і эпічны патэнцыял (Жураўлёў В. Якуб Колас і паэтыка беларускага рамана. Мінск: Бел. навука, 2004 C. 25). Нягледзячы на тыповасць, кожны навуковы тэкст індывідуальны. Гэта залежыць ад аўтара і яго досведу ў тэкстастварэнні.